SET ปิดลบ 7 จุด หลังนลท.ปรับพอร์ตลดความเสี่ยง เหตุปัจจัยทั้งใน-ตปท.ไม่แน่นอน
SET ปิดลบ 7 จุด หลังนลท.ปรับพอร์ตลดความเสี่ยง เหตุปัจจัยทั้งใน-ตปท.ไม่แน่นอน โดยดัชนีปิดตลาดวันนี้ ที่ระดับ 1,615.47 จุด ลบ 7.26 จุด หรือ 0.45% มูลค่าการซื้อขาย 6.97 หมื่นล้านบาท
27 ส.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,615.47 จุด ลบ 7.26 จุด หรือ 0.45% มูลค่าการซื้อขาย 6.97 หมื่นล้านบาท
10 หุ้นกดดัชนีวันนี้

ด้าน นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยวันนี้ปรับตัวลง เนื่องจากปัจจัยภายนอกประเทศมีความไม่แน่นอนสูง จากความสับสนในข่าวที่ออกมาของประเด็นสงครามการค้าระหว่างสหรัฐฯ และจีน หลังจากที่สหรัฐฯบอกว่าจีนได้ติดต่อขอเจรจาการค้า แต่ทางฝั่งจีนบอกว่าไม่ได้ติดต่อไป ก็เลยส่งผลให้นักลงทุนลดพอร์ตเพื่อป้องกันความเสี่ยงก่อน อีกทั้งวันนี้จีนก็ประกาศค่ากลางเงินหยวนที่ 7.08 หยวน/ดอลลาร์สหรัฐฯ แต่ในการเทรดที่ตลาดออฟชอร์ เงินหยวนเทรด 7.16 หยวน/ดอลลาร์สหรัฐฯ ซึ่งมีส่วนต่างอยู่ 0.08 หยวน/ดอลลาร์สหรัฐฯ สะท้อนให้เห็นว่าเงินหยวนยังมีโอกาสที่จะอ่อนค่าลงได้อีก
สำหรับปัจจัยในประเทศ ก็มีเรื่องรบกวนจากปัจจัยการเมืองที่ผู้ตรวจการแผ่นดินเตรียมยื่นให้ศาลรัฐธรรมนูญวินิจฉัยกรณีนายกรัฐมนตรีและคณะรัฐมนตรี ถวายสัตย์ปฏิญาณต่อพระมหากษัตริย์ไม่ครบถ้วนตามบทบัญญัติมาตรา 161 ของรัฐธรรมนูญ พร้อมให้ติดตามงานไทยแลนด์ โฟกัส ที่จะมีขึ้นในวันที่ 28-30 ส.ค. และวันศุกร์ให้ติดตามมาตรการะตุ้นเศรษฐกิจ ด้านส่งเสริมการลงทุน ที่คาดว่าจะเข้าสู่ที่ประชุมครม.เศรษฐกิจ
ขณะที่ตลาดหุ้นในภูมิภาคเอเชียวันนี้เคลื่อนไหวไซด์เวย์ทั้งในแดนบวก-ลบคละกัน ส่วนตลาดในยุโรปที่เทรดบ่ายนี้ต่างติดลบ เช่นเดียวกับดาวโจนส์ฟิวเจอร์สที่ติดลบ
ส่วนแนวโน้มการลงทุนในวันพรุ่งนี้ (28 ส.ค.) นายศราวุธ กล่าวว่า ตลาดฯยังมีความผันผวนอยู่ โดยให้แนวรับ 1,600 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 3,284.75 ล้านบาท ปิดที่ 40.75 บาท ลดลง  0.25 บาท
CPALL มูลค่าการซื้อขาย 3,169.49 ล้านบาท ปิดที่ 84.75 บาท ลดลง 1.50 บาท
AOT มูลค่าการซื้อขาย 2,309.84 ล้านบาท ปิดที่ 71 บาท เพิ่มขึ้น 0.50 บาท
ADVANC มูลค่าการซื้อขาย 2,175.82 ล้านบาท ปิดที่ 229 บาท ลดลง 3.00 บาท
TRUE มูลค่าการซื้อขาย 2,172.55 ล้านบาท ปิดที่ 6.15 บาท ลดลง 0.15 บาท
 
ตลาดหุ้นเอเชีย
